KOPRIVNIČKO-KRIŽEVAČKA ŽUPANIJA

Upravni odjel za zdravstveno-socijalne djelatnosti

Klub za starije osobe “Mariška” Koprivnica

Gradsko društvo Crvenog križa Križevci

IZVJEŠĆE O PRUŽANJU USLUGA POMOĆI U KUĆI STARIJIM OSOBAMA

U 2020. GODINI

KLASA: 550-01/20-01/5

URBROJ: 2137/1-06/02-21-4

Koprivnica, svibanj 2021.

**Uvod**

Postojeći institucionalni i izvaninstitucionalni resursi u Koprivničko-križevačkoj županiji, što je bilo jasno još od početka ozbiljnije decentralizacije, zbog demografskih i drugih trendova ne mogu zadovoljiti potrebe starijih osoba. Zbog toga su se već tada počele razmatrati mogućnosti da se tradicionalnu institucionalnu skrb o starijim osobama (smještaj u domove ili udomiteljske obitelji) dopuni ili pojača onom “izvaninstitucionalnom”.

Upravo kada je postalo jasno da se na pomoć države oko depandansi koprivničkog Doma u Križevcima i Đurđevcu ne može računati (odnosno da ne postoji mogućnost da stanarima tih depandansi, kada bi se one i izgradile županijskim i gradskim sredstvima, smještaj subvencionira država), jedina županijska ustanova socijalne skrbi (Dom za starije i nemoćne osobe Koprivnica) s udrugom koju su osnovali njezini radnici (Klub za starije osobe „Mariška“), ostvarila je financijsku potporu iz programa CARDS 2002 za svoj program pod nazivom “Pomoć u kući starijim osobama”. Program se već u prvoj godini provedbe našao u teškoćama, zbog čega je, shvaćajući njegov značaj i potrebu, “stala” Koprivničko-križevačka županija (osiguravši neophodnih 150.000 kuna bez kojih bi propala financijska potpora iz programa CARDS). Prve godine provedbe, 2006., usluge u sklopu programa započele su se pružati starijim osobama s područja 11 općina[[1]](#footnote-1) za koje je procjenjeno da imaju najveće potrebe. Godine 2007., kada se na sredstva iz CARDS programa više nije moglo računati, Koprivničko-križevačka županija u potpunosti je financirala program. Od 1.1.2008. godine program se počeo provoditi na području preostalih 10 općina (osim Općine Koprivnički Ivanec) i s novim modelom financiranja (na način da i općine koje su to u mogućnosti, jednim dijelom sudjeluju u pokriću troškova njegove provedbe). Ovaj program, o čijoj provedbi će više biti u nastavku, većim dijelom se i nadalje financira iz županijskog proračuna.

Na inicijativu Županije (koja se u tom smislu “ponudila” Ministarstvu), u srpnju 2006. godine s tadašnjim Ministarstvom obitelji, branitelja i međugeneracijske solidarnosti sklopljen je ugovor o provedbi programa pod nazivom “Dnevni boravak i pomoć u kući starijim osobama”. Radilo se o programu za koji je “pravila” određivalo Ministarstvo (sada Ministarstvo rada, mirovinskoga sustava, obitelji i socijalne politike) a koje ga je najvećim dijelom i financiralo. Iako je u fazi pregovora bilo određenih primjedbi i dilema, program je prihvaćen iz razloga što je omogućio da se usluge pomoći u kući osiguraju za novih 250 korisnika, kao i zapošljavanje 17 osoba (dio osoba iz tzv. skupine teže zapošljivih). Program je prihvaćen i iz razloga što je omogućio uređenje i opremanje prostora u koprivničkom Domu za starije i nemoćne koji je dotad bio izvan funkcije, a sada se koristi kao dnevni boravak osobama starije životne dobi. Po modelu započetom sredinom 2006. godine, ovaj program na području triju gradova provodio se sve do 30.4.2014. godine kada je “ugašen”.

U razdoblju 2006.-2011. i jedan i drugi program provodio je Klub za starije i osobe ”Mariška” Koprivnica. Od početka 2012. dio zaposlenika i korisnika preuzima Gradsko društvo Crvenog križa Križevci, koje usluge počinje pružati na križevačkom području. Klub za starije osobe “Mariška” usluge u sklopu ovih programa pruža na koprivničkom i đurđevačkom području.

**Pružanje usluga nakon sadržajnog i normativnog uređenja prava na pomoć i njegu i usluga od strane Ministarstva**

Radi, prema službenom objašnjenju, “rješavanja pitanja paralelnih sustava pomoći i usluga u nadležnosti tadašnjeg Ministarstva socijalne politike i mladih koji su nastali spajanjem dijelova bivšeg Ministarstva zdravstva i socijalne skrbi i bivšeg Ministarstva obitelji, branitelja i međugeneracijske solidarnosti u jedno, Ministarstvo je pristupilo sadržajnom i normativnom uređenju prava na pomoć i njegu u kući te usluga iz programa” počekom 2014. godine. Od 1.5.2014. na potporu države oko usluga pomoći u kući tako mogu računati samo osobe za koje su centri za socijalnu skrb utvrdili da na to imaju pravo tj. to pravo im priznali rješenjem. Nadalje, korisnici moraju, ako ih žele primati, sudjelovati u plaćanju usluga. Država je naime od 1.5.2014. uslugu u potpunosti počela plaćati starijim osobama kojima su prihodi po članu kućanstva do 1.500 kuna. Ako su im prihodi između 1.500 i 2.000 kuna, država plaća 50% usluge, a ako su im prihodi po članu kućanstva veći od 2.000 kuna, korisnici uslugu moraju plaćati sami ili uz pomoć svojih obveznika uzdržavanja.

Izuzetno kratki rok koji je postavilo Ministarstvo za prilagodbu na nove uvjete izazvao je početkom svibnja 2014. neizvjesnost i ogorčenost, kako kod pružatelja usluga i korisnika, tako i institucija koje su trebale provesti ”redefiniranje”. Naime, službenu obavijest (iako se, nužno je napomenuti, to najavljivalo i ranije) o tome kako se nakon 30.4.2014. program u gradovima neće financirati kao ranijih godina zaprimljena je početkom ožujka. Kao najbolji pokazatelj krajnje neadekvatnih rokova možda je onaj za izdavanje rješenja o ispunjavanju minimalnih uvjeta za pružanje socijalnih usluga pomoći u kući (licenca) koje je, kako je naznačeno u dopisu Ministarstva, nadležni Upravni odjel trebao dostaviti Ministarstvu do 31.3.2014. Međutim, Pravilnik koji utvrđuje potrebne uvjete za pružanje usluga, bez kojeg nije bilo moguće provesti postupak i donijeti rješenje, na internetskim stranicama ”Narodnih novina” objavljen je tek na dan koji je određen za dostavu rješenja (31.3.2013.). Nadalje, dopis Ministarstva centrima za socijalnu skrb s uputama za postupanje i ”naglašenoj važnosti pravovremenog provođenja postupka” poslan je tek u drugoj polovici travnja te im je ostavljeno faktično samo dva tjedna za provođenje postupaka i donošenje rješenja (Centru za socijalnu skrb Koprivnica 100, Centru za socijalnu skrb Križevci 100, Centru za socijalnu skrb Đurđevac 50), a što je realno bilo moguće napraviti jedino uz uvjet da se kadrovski i vremenski ove ustanove usmjere samo na ”ovaj posao” (no to je zapravo bilo nemoguće).

U situaciji kada je bilo jasno da nakon primjene novih pravila ili modela financiranja, centrima za socijalnu skrb treba dati vremena za provođenje postupaka i obradu korisnika, kada je veliki dio korisnika, koji je trebao plaćati uslugu, odustajao od nje te u kojoj su provoditelji usluga (Klub ”Mariška”, Gradsko društvo Crvenog križa Križevci) kojima je Ministarstvo za usluge trebalo plaćati po izvršenim uslugama tj. po izdanim rješenjima, mogli pokriti samo manji dio troškova potrebnih za plaće zaposlenih osoba, u Koprivničko-križevačkoj županiji odlučeno je da je potrebno stati iza programa. Stoga je on tijekom svibnja i lipnja gotovo u potpunosti financiran iz Županijskog proračuna. Od srpnja 2014. je nastavljeno pružanje usluga pomoći u kući na području gradova u smanjenom obliku, na način da su se usluge nastavile pružati starijim osobama kojima je to pravo priznato rješenjem centara za socijalnu skrb te onima koji su usluge plaćali sami. Nažalost, zbog cjelokupne situacije Klub za starije osobe “Mariška” bio je prisiljen otkazati ugovore o radu s petero, a Gradsko društvo Crvenog križa Križevci s dvoje zaposlenika. Koprivničko-križevačka županija osigurala je sredstva za otpremnine petero zaposlenika Kluba “Mariška”, a koji su na to imali (zakonsko) pravo. Velika većina od 250 starijih osoba s područja gradova kojima su se usluge pružale u sklopu programa po gradovima do 30.6.2014. godine, do kraja godine ostao je bez usluga, ponajviše iz razloga što nije želio ili što se čini vjerojatnje, nije mogao plaćati usluge.

Generalno, Klub “Mariška” i Gradsko društvo Crvenog križa Križevci u razdoblju od travnja do lipnja 2014. godine proveli su svojevrsnu reorganizaciju vlastitog rada ali i dosadašnjeg modela pružanja usluga. Sukladno odredbama novog Zakona o socijalnoj skrbi i Pravilnika o minimalnim uvjetima za pružanje socijalnih usluga, ishodili su rješenje o ispunjavanju minimalnih uvjeta za pružanje usluga pomoći u kući (licenca), upisali se u upisnik pružatelja usluga Ministarstva, a što je bio preduvjet za daljni rad i pružanje usluga.

Tijekom 2020. godine usluge pomoći u kući mogle su se koristiti na nekoliko načina, odnosno putem nekoliko izvora financiranja:

1. u sklopu programa „pomoć u kući starijim osobama“ koji se provodio na području 19 općina temeljem sporazuma Županija-općine-pružatelji usluga (Klub “Mariška” i Gradsko društvo Crvenog križa Križevci)
2. temeljem sporazuma Županija-Grad Križevci-pružatelj usluga (Gradsko društvo Crvenog križa Križevci)
3. rješenjem centara za socijalnu skrb
4. (izravnim) ugovaranjem sa pružateljem usluga
5. temeljem ugovora Županija-Općina Virje za pružanje usluga preko Centra za pomoć u kući „Samarita“ Virje
6. u sklopu programa „Zaželi – program zapošljavanja žena“
7. temeljem Ugovora Grad Koprivnica-Klub Mariška
8. **Program “Pomoć u kući starijim osobama”**

Ovaj program i tijekom 2020. godine provodio se na području 19 općina-Drnje, Đelekovec, Ferdinandovac, Gola, Hlebine, Kalinovac, Kloštar Podravski, Koprivnički Bregi, Legrad, Novigrad Podravski, Novo Virje, Peteranec, Rasinja, Sokolovac, Koprivnički Ivanec, Gornja Rijeka, Kalnik, Sveti Petar Orehovec i Sveti Ivan Žabno. Spomenute općine početkom godine dale su suglasnost Županu za potpisivanje sporazuma s naprijed spomenutim udrugama, a kojim su utvrđene prava i obveze, te financiranje.

U 2020. godini za provedbu programa utrošeno je ukupno 1.582.589,05 kuna, od čega 980.361,00 kuna iz županijskog proračuna, a 602.228,05 kuna iz općinskih proračuna.

Korisnici usluga pomoći u kući u sklopu programa u pravilu su osobe starije od 65 godina koje žive same u kućanstvu ili s bračnim drugom i koje su slabijeg zdravstvenog i imovinskog stanja. U izuzetnim slučajevima, korisnici mogu biti i osobe mlađe od 65 godina koje ne žive u samačkim kućanstvima, uz uvjet da su težeg zdravstvenog stanja i da im je potrebna pomoć druge osobe. Korisnici usluga pomoći u kući uključivani su u programe na prijedlog socijalnih vijeća općina, centara za socijalnu skrb, Doma zdravlja, udruga koje okupljaju starije i osobe s invaliditetom, a nakon procjene stručnog tima Kluba “Mariška” i Gradskog društva o zadovoljavanju kriterija.

Usluge pomoći u kući provodile su se prema utvrđenom katalogu usluga koji obuhvaća: organiziranje prehrane, obavljanje kućanskih poslova i uređenje okućnice, održavanje osobne higijene, posredovanje u ostvarivanju prava i druženje. Usluge su bile besplatne za sve korisnike. I tijekom 2020. godine dio korisnika programa upućivan je na centre za socijalnu skrb radi eventualnog priznavanja prava na pomoć u kući. Na ovaj način nastojalo se izbjeći da usluge pomoći u kući za njih plaćaju jedinice lokalne i područne (regionalne) samouprave ukoliko to može i mora država, odnosno ukoliko imaju pravo na usluge temeljem Zakona o socijalnoj skrbi.

**Tablica Financiranje Programa od strane općina[[2]](#footnote-2)\* te broj korisnika po općinama u 2020.**

|  |  |  |  |
| --- | --- | --- | --- |
| Općina | Izdvojeno u 2020. | Broj korisnika tijekom 2020. | Broj korisnika na dan 31.12.2020. |
| Drnje | 25.199,00 | 13 | 12 |
| Đelekovec | 25.199,00 | 14 | 10 |
| Gola | 56.099,45 | 13 | 11 |
| Hlebine | 15.199,00 | 15 | 12 |
| Kalinovac | 54.716,93 | 10 | 7 |
| Kloštar Podravski | 52.398,82 | 9 | 6 |
| Koprivnički Bregi | 25.199,00 | 13 | 7 |
| Novigrad Podravski | 54.899,00 | 11 | 8 |
| Peteranec | 24.035,00 | 11 | 7 |
| Ferdinandovac | 54.899,00 | 12 | 12 |
| Legrad | 35.099,00 | 12 | 7 |
| Novo Virje | 45.916,88 | 13 | 8 |
| Rasinja | 15.199,00 | 9 | 8 |
| Sokolovac | 15.198,96 | 18 | 11 |
| Koprivnički Ivanec | 32.174,01 | 13 | 10 |
| Gornja Rijeka | 15.199,00 | 3 | 3 |
| Kalnik | 15.199,00 | 9 | 8 |
| Sv. Petar Orehovec | 15.199,00 | 11 | 10 |
| Sveti Ivan Žabno | 25.199,00 | 8 | 5 |
| Ukupno Općine | 602.228,05 | 217 | 162 |

Tim za pružanje usluga od strane Kluba “Mariška” sastojao se od 15 gerontodomaćica i osobe zadužene za koordinaciju, a onaj u Gradskom društvu Crvenog križa Križevci od 4 gerontomaćice i osobe zadužene za koordinaciju[[3]](#footnote-3)\*. Ključnu ulogu u predlaganju osobe za gerontodomaćicu na svojem području imale su općine. Na području svake općine usluge je pružala jedna gerontodomaćica. Situacija na terenu tijekom godine često je zahtjevala fleksibilnost oko pružanja usluga, tako da se privremeno ili trajno odustajalo od pružanja usluga onim starijim osobama za koje je procijenjeno “da su im manje potrebne”, a one su se privremeno ili na duže razdoblje počele pružati osobama koje su u tom pogledu imale veću potrebu. Tijekom 2020. usluge u sklopu Programa primilo je 217 osoba. Smrt, smještaj u domove ili udomiteljske obitelji, preuzimanje skrbi rodbine o korisniku bili su najčešći razlozi za prekid pružanja usluga jednom dijelu osoba, a umjesto kojih su onda u program uključene druge osobe sa svojevrsne liste čekanja.

1. **Sporazum Županija-Grad Križevci**

Kao što je naznačeno ranije, nakon “gašenja” programa Ministarstva koji se provodio na području Koprivnice, Križevaca i Đurđevca, korisnike u gradovima nije se željelo ostaviti bez usluga pomoći u kući. Također, namjera je bila, “spasiti” radno mjesto barem jednom dijelu zaposlenika. Stoga je bilo potrebno osmisliti novi model financiranja usluga pomoći u kući u gradovima. Na poziv Županije trima gradovima da se troškovi usluga financiraju po sistemu 50:50 posto odazvali su se Grad Križevci i Grad Đurđevac, dok se Grad Koprivnica izjasnio kako za sufinanciranje nisu zainteresirani zbog vlastitog socijalnog programa u sklopu kojeg je propisano pravo na pomoć u kući te suradnje koju imaju s Gradskim društvom Crvenog križa Koprivnica. Grad Đurđevac 2020. nije pokazao interes za sklapanje ovakvog sporazuma budući usluge pomoći u kući na svojem području pruža u sklopu programa „Zaželi-program zapošljavanja žena“. Stoga je početkom godine sklopljen sporazum o suradnji na provođenju programa samo s Gradom Križevci. Kao i u programu s općinama, ključnu ulogu oko uključivanja korisnika za usluge imao je Grad, a koji je u izboru korisnika koristio naznačene kriterije. Katalog usluga također je bio identičan programu koji se provodi u općinama. Tijekom 2020. usluge je primalo 27 osoba. Za njih je iz županijskog i gradskog proračuna izdvojeno 158.296,00 kuna (79.148,00 kuna Županija; 79.148,00 kuna Grad).

1. **Rješenja centara za socijalnu skrb**

Usluge pomoći u kući “Klub Mariška” i Gradsko društvo Crvenog križa Križevci pružali su dakle i osobama kojima je pravo na socijalnu uslugu pomoć u kući, predviđenu Zakonom o socijalnoj skrbi, priznato rješenjem centara za socijalnu skrb (Koprivnica, Križevci i Đurđevac). Osim imovinskog cenzusa naznačenog ranije (tj. da prihodi ne prelaze 2.000 kuna) za ostvarivanje ovog prava neophodno je da osoba u potebi nema mogućnosti da joj pomoć osiguraju roditelj, bračni drug i djeca, da nema sklopljen ugovor o doživotnom ili dosmrtnom uzdržavanju te da nije otuđio nekretnine ili pokretnine veće vrijednosti u posljednjih godinu dana od dana podnošenja zahtjeva za priznavanje prava na socijalnu uslugu ili dana pokretanja postupka po službenoj dužnosti.

**Tablica Broj osoba kojima je priznato pravo na pomoć u kući rješenjem centara za socijalnu skrb**

|  |  |  |
| --- | --- | --- |
| Općina/Grad | Broj korisnika tijekom 2020. | Broj korisnika na dan 31.12.2020. |
| Drnje | 2 | 2 |
| Đelekovec | 1 | 1 |
| Gola | 0 | 0 |
| Hlebine | 1 | 0 |
| Kalinovac | 1 | 1 |
| Kloštar Podravski | 1 | 0 |
| Koprivnički Bregi | 1 | 0 |
| Novigrad Podravski | 0 | 0 |
| Peteranec | 3 | 1 |
| Ferdinandovac | 1 | 0 |
| Legrad | 1 | 1 |
| Novo Virje | 0 | 0 |
| Rasinja | 4 | 2 |
| Sokolovac | 2 | 1 |
| Molve | 3 | 3 |
| Koprivnički Ivanec | 0 | 0 |
| Gornja Rijeka | 4 | 4 |
| Kalnik | 3 | 2 |
| Sv. Petar Orehovec | 4 | 3 |
| Sveti Ivan Žabno | - | - |
| Grad Koprivnica | 11 | 7 |
| Grad Križevci | 5 | 4 |
| Grad Đurđevac | 1 | 1 |
| Ukupno | 49 | 33 |

Tijekom 2020. godine pravo na pomoć u kući rješenjem centara za socijalnu skrb ostvarilo je 49 osoba. U cijelosti ili djelomično troškove usluga gerontodomaćice i pomoćnog radnika za ove korisnike plaća država. Na ime ovog/ovakvog pružanja usluga Klub „Mariška“ i Gradsko društvo Crvenog križa Križevci uprihodovali su 301.792,00 kuna.

1. **Izravno ugovaranje usluga između pružatelja i korisnika**

Osobe koje žele usluge pomoći u kući, a pravo na pomoć u kući nije im priznato rješenjem centara za socijalnu skrb ili ih jedinice lokalne samouprave nisu uvrstile u krug osoba prioritetnim za njih sa svojeg područja, mogu ih izravno ugovoriti s Klubom “Mariška” i Gradskim društvom Crvenog križa Križevci. U tom slučaju, oni sami ili uz pomoć drugih osoba plaćaju troškove ovih usluga (cijena: 30,00 kuna po satu). Tijekom 2020. godine preko ovih dviju udruga 86 osobama su pružane usluge pomoći u kući i to (samo) s područja triju jedinica lokalne samouprave- 73 osoba s područja Grada Koprivnice, 10 s područja Grada Križevaca i 3 osoba s područja Općine Sveti Petar Orehovec. Na ime ovakvog pružanja usluga tj. svojevrsnom “tržištu”, Klub „Mariška“ i Gradsko društvo Crvenog križa Križevci tijekom 2020. godine uprihodovali su 52.245,00 kuna.

1. **Ugovor Županija-Općina Virje za pružanje usluga preko Centra za pomoć u kući „Samarita“ Virje**

Početkom 2020. godine Županija je kao i prethodne tri godine (što je bila novina između ostalog i jer je ova Općina nije bila zainteresirana za pružanje usluga i sklapanje sporazuma započetih 2008. godine s/u ostalim općinama) s Općinom Virje sklopila (zaseban) ugovor o sufinanciranju troškova usluga pomoći u kući na ovom području. Ugovorom je utvrđeno da Županija i Općina u jednakom udjelu, odnosno s jednakim iznosima (2.500,00 kuna mjesečno) sufinanciraju troškove usluga pomoći u kući preko pružatelja Centra za pomoć i njegu u kući “Samarita”, da o izboru i broju korisnika odlučuje Općina, a prema cjeniku utvrđenom u posebnom ugovoru skopljenom između Općine i pružatelja usluga. Tijekom 2020. godine usluge pomoći u kući, koje su obuhvaćale i pripremu i dostavu gotovih obroka, koristilo je 11 osoba, a za što je iz županijskog proračuna utrošeno 30.000,00 kuna.

1. **Poziv/program „Zaželi – program zapošljavanja žena“**

Od sredine 2017. godine općine i gradovi, pojedinačno ili grupno/udruženo, same ili uz podršku Kluba “Mariška” ili Gradskog društva Crvenog križa Križevci, a u suradnji s PORA-om Razvojnom agencijom, križevačkim Područnim uredom Hrvatskog zavoda za zapošljavanje i centima za socijalnu skrb, započele su s prijavom projekata na javni poziv za dodjelu bespovratnih sredstava iz Europskog socijalnog fonda pod nazivom „Zaželi-program zapošljavanja žena“ kojega je raspisalo Ministarstvo rada i mirovinskoga sustava. Najveći dio njih tijekom 2018. godine saznalo je za odluku o finaciranju njihovih projekata te tijekom drugog polugodišta 2018. godine ili početkom 2019. godine sklopilo ugovor o dodjeli bespovratnih sredstava. Projekti u sklopu spomenutog programa, procijenjeni i ugovoreni na oko 26 milijuna kuna, usmjereni su na promicanje socijalne uključenosti i suzbijanja siromaštva, žene koje su u nepovoljnom položaju na tržištu rada, a koje će skrbiti o starijim osobama i osobama u nepovoljnom položaju, odnosno pomagati im u organiziranju prehrane, obavljanju kućnih poslova, uređenju okućnice,  pružati im psihosocijalnu podršku te posredovati u ostvarivanju različitih prava. Zaposlene na projektu, na samom početku prošle su program obrazovanja i osposobljavanja za poslove gerontodomaćice, preko kojeg će steći dodatno obrazovanje i kompetencije koje će im pomoći da se uključe u „tržište rada“ nakon završetka projekta. U sklopu odobrenih projekata iz poziva/programa „Zaželi, predviđeno je zapošljavanje 165 žena i pružanje usluga za oko 750 osoba. Ministarstvo rada i mirovinskoga sustava objavilo je 19. veljače 2020. Poziv na dostavu projektnih prijedloga za drugu fazu ovog programa, za koju je predviđeno preko 700 milijuna kuna. Poziv je bio otvoren do 31. svinja 2021. te je za očekivati da će se svi ugovaratelji s našeg područja iz prve faze, ugovoriti i za drugu fazu ovog programa.

1. **Ugovor Grad Koprivnica-Klub „Mariška“**

Od studenog 2020. Klub „Mariška“ na temelju ugovora sklopljenog s Gradom i rješenja o priznavanja tog prava njihovog Upravnog odjela za društvene djelatnosti, usluge pomoći u kući pruža na području Grada Koprivnice (dakle, neovisno o Županiji). Tijekom studenog i prosinca ovim uslugama obuhvaćeno je 25 osoba.

**Zaključci i diskusija**

Višegodišnje pružanje usluga pomoći u kući starijim osobama, na što upućuju i rezultati evaluacije koju provode dva glavna pružatelja usluga na našem području, pokazuju kako usluge pomoći u kući odgovaraju na potrebe starijih osoba, prvenstveno u smislu sprečavanja njihove socijalne izoliranosti i pomoći u svakodnevnim životnim aktivnostima. Može se reći kako ono ima i svoju dodatnu vrijednost posebno ukoliko se u obzir uzme činjenica da se kroz ove usluge zapošljavaju osobe koje se obično svrstavaju u kategoriju teže zapošljivih, da se uz relativno niske troškove (naročito u usporedbi s drugim oblicima pomoći) osigurava pomoć starijim osobama i članovima obitelji koji im nisu u mogućnosti pomagati, sprječava ponekad ne nužan smještaj tih osoba te pritisak na pružatelje usluga smještaja.

Tijekom 2020. godine uslugama pomoći u kući sufinanciranih od strane Županije, a koje su pružali Klub “Mariška”, Gradsko društvo Crvenog križa Križevci te Centar “Samarita” koristilo je 255 osoba[[4]](#footnote-4)\*. I nadalje je okosnica usluga pomoći u kući županijski program po općinama koji se provodi od 2006. godine, a s kojim je počelo opsežnije i sustavno pružanje usluga na području županije. Bez njega dva najveća pružatelja ovih usluga na našem području, Klub “Mariška” i Gradsko društvo Crvenog križa Križevci ne bi bili ni u mogućnosti održati svoju financijsku stabilnost i održivost. Kao i 2019. i 2020. godina bila je među najplodonosnijim za usluge pomoći u kući na ovom području. Nikad naime u petnaest godina pružanja ovih usluga više osoba nije bilo obuhvaćeno ovim uslugama niti više osoba zaposleno na njihovom pužanju.

1. riječ je o općinama Gornja Rijeka, Kalnik, Sveti Petar Orehovec, Sveti Ivan Žabno, Sokolovac, Legrad, Rasinja, Virje, Novo Virje, Ferdinandovac, Podravske Sesvete [↑](#footnote-ref-1)
2. \* razlog „neujednačenih“ iznosa u tablici leži u činjenici da dio općina neredovito i sa zakašnjenjem ispunjava svoje obveze prema udrugama, odnosno dio općina dio duga za 2019. godinu podmirio je u 2020. godini, a dio duga za 2020. godinu u 2021. godini [↑](#footnote-ref-2)
3. \* ova osoba, osim samim programom, bavi se i drugim poslovima iz djelokruga/nadležnosti Crvenog križa [↑](#footnote-ref-3)
4. \* bez korisnika u projektima iz poziva/programa „Zaželi“ i korisnika kojima je pravo na usluge pomoći u kući priznato rješenjem Centara za socijalnu skrb i Grada Koprivnice [↑](#footnote-ref-4)